་ཆོ་ག་བྱེད་པ་ལ་བར་ཆད་བྱེད་པའི་བགེགས་དང་ལོག་འདྲེན་གྱི་རིགས་གང་ཡོད་པ་ཐམས་ཅད་གཏོར་མ་འདིས་ཚིམ་པར་གྱིས་ལ་སའི་ཕྱོགས་འདིར་མ་གནས་པར་གཞན་དུ་སོང་ཤིག །ཅེས་བརྗོད་ལ་གཏོར་མ་སྒོ་དྲུང་དུ་དོར། བདུད་རྩི་འཁྱིལ་པ་སོགས་ཁྲོ་བོའི་སྔགས་བརྗོད་ཅིང་རོལ་མོ་དྲག་ཏུ་བྱ། །ས་ཕྱོགས་གུ་གུལ་གྱིས་བདུག །ཡུངས་ཀར་གྱིས་བྲབས་པས་བགེགས་རྣམས་བྱེར་བར་བསམ་པ་ནི་དྲག་པོས་བསླང་བ་སྟེ་ས་སློང་བའི་ཆོ་གའོ། །རང་འཇམ་དབྱངས་ཀྱི་ང་རྒྱལ་གྱིས་ས་དེའི་དབུས་སུ་ལག་པ་གཉིས་བཞག་ལ། ཨོཾ་ཧ་ན་ཧ་ན་ཀྲོ་དྷ་ཧཱུྃ་ཕཊ། ཅེས་ལན་གསུམ་བརྗོད་པས་ས་རྡོ་རྗེའི་རང་བཞིན་དུ་བསམ། ཨོཾ་དྷཱུ་ཁཾ་ལན་གསུམ་བརྗོད་པས་ས་ནམ་མཁའི་རང་བཞིན་དུ་བསམ་པ་ནི་ས་སྦྱང་བའོ། །དེ་ནས་སྙིང་ག་ནས་སྤྲོས་པའི་ཏིང་ངེ་འཛིན་གྱིས་ཕུར་བུ་བགེགས་ལ་བཏབ་པར་བསམ་ཞིང་། ཨོཾ་བཛྲ་མུངྒ་ར་ཀཱི་ལ་ཡ་ཨ་ཀོ་ཌ་ཡ་ཧཱུྃ་ཕཊ། ཅེས་བརྗོད། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཞེས་བཟླས་ཤིང་། གནས་ཁང་རྡོ་རྗེའི་ས་གཞི་ར་བ་དྲྭ་བ་གུར་བླ་བྲེ་ཕྱི་རོལ་ཏུ་ཡེ་ཤེས་ཀྱི་མེ་རབ་ཏུ་འབར་བས་བསྐོར་བའི་སྲུང་བའི་འཁོར་ལོར་གྱུར་ཅེས་བརྗོད་ཅིང་བསམ་པ་ནི་བསྲུང་བའོ། །གནས་འདིར་རྗེ་བཙུན་འཇམ་པའི་དབྱངས་ཀྱི་དཀྱིལ་འཁོར་ཆེན་པོ་བཞེངས་ཏེ་སེམས་ཅན་གྱི་དོན་རྒྱ་ཆེན་པོ་བསྒྲུབ་པར་བགྱིའོ། །ཞེས་བརྗོད་ཅིང་བསམ་པ་ནི་གཟུང་བའོ། །དེ་ནས་ས་གཞི་ལ་དྲི་བཟང་གིས་བྱུག །ཐིག་ཆེན་བརྒྱད་ཙམ་མམ་ཡང་ན་སྐྱ་ཐིག་རྫོགས་པར་གདབ། དེ་ཡང་དཀྱིལ་འཁོར་གྲུ་བཞི་སྒོ་བཞི་སོགས་སྤྱི་དང་མཐུན་པ་ནང་པདྨ་འདབ་བརྒྱད་དུ་གདབ་ཅིང་བྲིས་པའི་དབུས་སུ་དྲིའི་ཐིག་ལེ་གྲུ་བཞི། ཕྱོགས་མཚམས་རྣམས་སུ་ཟླུམ་པོའི་སྟེང་དུ་མེ་ཏོག་གི་ཚོམ་བུ་དགོད། དེ་རྣམས་ཀྱི་ཁར་མཉྫིའི་སྟེང་དུ་ས་ལྷའི་མཎྜལ་ཚོམ་བུ་བཅས་བཤམ། གཞན་མཆོད་པ་དང་གཏོར་མ་ལ་སོགས་པ་རས་བྲིས་ཀྱི་སྐབས་བཞིན་བཤམ། འོག་ཏུ་སྔགས་བརྗོད་ཅིང་ཚོམ་བུ་འགོད་རྒྱུ་བྱེད་ན་འདིར་ལྷའི་ཚོམ་བུ་མི་འགོད་པར་དཀྱིལ་འཁོར་གྱི་དབུས་སུ་ས་ལྷའི་ཚོམ་བུ་དགོད། ས་ལྷ་ཚར་བ་དང་དེ་ཉིད་བསལ་ནས་བྱུགས་པ་སོགས་བྱས་ལ་གནས་སྲུང་གི་མེ་ཏོག་དགོད། གཞལ་ཡས་ཁང་བསྐྱེད་ཚར་ནས་བསལ། ནུབ་གསུམ་དུ་བྱེད་ན་འདི་ཡན་ཆད་ནུབ་དང་པོའི་ས་ཆོག་སྟེ་སྤྱི་རྒྱུད་ཀྱི་དགོངས་པའོ། །གལ་ཏེ་ས་ཆོག་བྱས་མ་ཐག་སྟ་གོན་བྱེད་དགོས་པ་བྱུང་ན་གོང་བདག་བསྐྱེད་ཀྱི་སྔོན་དུ་སྔོན་འགྲོ་གཏོར་མ་དང་མཆོད་པ་བྱིན་རླབས་བྱ། ལས་ཐིག་བཏབ་ཚར་ནས་ལྷའི་ང་རྒྱལ་དྲན་ཙམ་བྱས་ལ་སྟ་གོན་ལ་འཇུག་ཀྱང་རུང་། ། ༈ ཉིན་གཉིས་པ་སྟ་གོན་ལ་རས་བྲིས་ཀྱི་སྐབས་དང་འདྲ་བ་ལས། སློབ་མ་སྟ་གོན་ཚར་བའི་རྗེས་སུ་སློབ་དཔོན་གྱི་མདུན་དུ་གཞི་གཙང་མའི་སྟེང་དུ་རྡོ་རྗེའི་རྩེས་དབུས་སུ་ཚོན་དཀར་པོ་ལ་ར། ཤར་དུ་དམར་པོ་ལ་ཨོཾ། ལྷོར་སེར་པོ་ལ་ཀྃ །ནུབ་ཏུ་ལྗང་གུ་ལ་ཝ། བྱང་དུ་ནག་པོ་ལ་ཧ་བྲིས། སོ་སོའི་ཁ་དོག་དང་མཐུན་པའི་ཐིག་སྐུད་རྣམས་ཀྱང་གཞག །མཆོད་པ་ལྔ་ཚར་བཤམ། ཐིག་ཚོན་བསང་སྦྱང་བྱས་ལ། སྟོང་པའི་ངང་ལས་ཐིག་ཚོན་སོ་སོ་ལ་བྲིས་པ་ལྟར་གྱི་ཡིག་འབྲུ་རྣམས་སུ་གྱུར། དེ་ལས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤེགས་པ་ཐམས་ཅད་སྤྱན་དྲངས་ཏེ་ཡིག་འབྲུ་རྣམས་ལ་ཐིམ་པས་ཚོན་སྐུད་དཀར་པོ་ར་ལས་ཆོས་དབྱིངས་ཡེ་ཤེས་དཀར་པོ། དམར་པོ་ཨྃ་ལས་རྒྱལ་བ་ཐུབ་དཀའ་དམར་པོ། སེར་པོ་ཀྃ་ལས་ཐུབ་པ་གསེར་འོད་སེར་པོ། ལྗང་གུ་ཝ་ལས་ཐུབ་པ་བྱང་ཆུབ་སྙིང་པོ་ལྗང་གུ །ནག་པོ་ཧ་ལས་ཕྱག་ན་རྡོ་རྗེ་ནག་པོ་རྣམས་ངོ་བོ་ཡེ་ཤེས་ལྔའི་རང་བཞིན་ལ་རྣམ་པ་ལྷ་སྐུ་སྣང་ལ་རང་བཞིན་མེད་པ་ཕྱག་རྒྱ་སྣ་ཚོགས་ཀྱིས་བཞུགས་པར་བསམས་ཏེ། ཚོན་ལ། འདི་ནི་ཆོས་དབྱིངས་དག་པ་སྟེ། །སེམས་ཅན་ཁམས་ནི་རྣམ་སྦྱོང་བ། །འདི་ནི་བདག་ཉིད་དེ་བཞིན་གཤེགས། །ཉེས་པ་ཐམས་ཅད་རྣམ་པར་སྤངས། །ཞེས་དང་། ན་མཿསརྦ་ཏ་ཐཱ་ག་ཏེ་བྷྱཿསརྦ་མུ་ཁེ་བྷྱཿ ཨ་ས་མེ། ས་ར་མེ། ཨ་ཙ་མེ། ག་ག་ནེ། སྨ་ར་ཎེ། སརྦ་ཏྲ་ག་ཏེ་སྭཱ་ཧཱ། ཞེས་དང་། ཨོཾ་ཙི་ཏྲ་ས་མ་ཡ་མ་ཏི་ཀྲ་མ་ཧཱུྃ་ཞེས་པས་ཚོན་དང་། ལས་སྔགས་བརྒྱ་རྩ་བརྒྱད་བཟླས་པས་ཐིག་བྱིན་གྱིས་བརླབ། ཨོཾ་བཛྲ་པུཥྤེ་སོགས་ནས། ནཻ་ཝིདྱཱ་ཨཱཿཧཱུྃ། ལྷ་རྣམས་ཞུ་བ་ལས་བྱུང་བའི་ཡེ་ཤེས་ལྔའི་རང་བཞིན་གྱི་ཐིག་དང་ཚོན་དུ་གྱུར་པར་བསམས་ལ། གཡོན་པའི་མཐེབ་སྲིན་གྱིས་ཡི་གེ་རྣམས་བསུབ། ལས་སྔགས་བརྗོད་ཅིང་ཐིག་སྐུད་རྣམས་སོར་མོ་ལྔའི་སྟེང་དུ་རེ་རེ་ནས་བཞག་པ། དང་པོ་སོ་སོར་དང་དེ་ནས་ལྷན་ཅིག་བསྒྲིལ་ལ་རྡོ་རྗེ་ལ་དཀྲིས་ཏེ་དྲི་བཟང་གི་ཆུ་གཏོར། འདི་དག་ནི་རྗེ་རྡོ་རྗེ་འཆང་གི་བྱ་རྒྱུད་སྤྱི་རྣམ་དང་། འཇམ་དབྱངས་དཀོན་མཆོག་ལྷུན་གྲུབ་ཀྱིས་བྱ་སྤྱོད་སྤྱིའི་ཐིག་ཚོན་བྱིན་རླབས་ནས་བཤད་པ་བཞིན་བྲིས་པ་ཡིན་ཞིང་། པཎ་ཆེན་གུ་གེ་པའི་དཀྱིལ་ཆོག་ལས་བསང་སྦྱང་། སྟ་གོན་གྱི་ལྷའི་ཐུགས་ཀ་ནས་ཡེ་ཤེས་ཀྱི་ཐིག་དང་ཚོན་སྤྱན་དྲངས་ཤིང་ཐིམ་པས་ཡེ་ཤེས་ཀྱི་རང་བཞིན་གྱི་ཐིག་ཚོན་དུ་གྱུར་པར་བསམས་ལ་གཙོ་བོའི་སྔགས་ཉེར་གཅིག་བརྗོད་ཅིང་མིག་གིས་བལྟས་པས་མང་པོར་སྦར་བར་བསྒོམ་མོ་ཞེས་གསུངས། གང་ལྟར་ཡང་སྔར་རྗེས་ཆོག་མ་ཚར་ན་སྐབས་འདིར་བྱའོ། །སློབ་དཔོན་རྡོ་རྗེ་དྲིལ་བུ་འཛིན་པས་ལངས་ཏེ་སྟ་གོན་གྱི་ལྷ་ནམ་མཁར་བཞུགས་པ་རྣམས་ལ་མཆོད་བསྟོད་བྱས་ལ། རང་གཙོ་བོ་དང་སློབ་མ་དྲྭ་བ་ཅན་གྱི་འོད་དམ་བདུད་རྩི་འཁྱིལ་བ་གང་རུང་བསམས་ལ། སློབ་དཔོན་དཀྱིལ་འཁོར་གྱི་ཤར་ནས་ནུབ་ཏུ་ཕྱོགས་པས་ཛཿཛཿཛཿབརྗོད་ཅིང་ཐིག་སྐུད་གཏད། དེས་ཀྱང་ཛཿཛཿཛཿབརྗོད་ཅིང་བླང་། གཉིས་ཀས་ཐིག་སྐུད་ལྟེ་བའི་ཐད་དུ་བཟུང་སྟེ་སློབ་དཔོན་གྱིས། ནམ་མཁའ་གང་བའི་དེ་བཞིན་གཤེགས། །འགྲོ་དོན་མཛད་དུས་འདི་ལགས་ན། །ཁྱེད་རྣམས་འདིར་ནི་གཤེགས་གསོལ་བར། །ཐིག་སྐུད་སྒྲས་ནི་བསྐུལ་མ་འདེབས། །ཞེས་བརྗོད་ཅིང་ཐིག་སྐུད་སྒྲ་ལས་ཀྱང་དེ་ལྟ་བུ་ཞིག་བྱུང་བར་བསམས་ལ། ཨོཾ་སུ་ཏྲ་ས་མ་ཡ་མ་ཏི་ཀྲ་མ་ཧཱུྃ་ཞེས་བརྗོད་ཅིང་ཐོག་མར་སྟེང་ནས་འོག་ཏུ་གཅུས་ཏེ་ནམ་མཁའ་ལ་གྱེན་དུ་གདབ། དེ་ནས་ལུས་སྨད་ས་གཞི་ལ་གདབ་བོ། །དེ་ནས་སློབ་དཔོན་གཡས་སྐོར་གྱིས་རྒྱབ་ནས་ཕྱིན་ཏེ་ལྷོར་འདུག །དེ་བཞིན་དུ་སློབ་མའང་སོང་ལ་བྱང་དུ་འདུག་པས་ཚངས་ཐིག་གཉིས་པ་གདབ། ཡང་སློབ་དཔོན་གཡས་སྐོར་གྱིས་སོང་ནས་ཤར་ལྷོ་དང་། དེ་བཞིན་དུ་སློབ་མའང་བྱང་ཤར་དུ་སོང་ལ་ཤར་གྱི་ལོགས་ཐིག་གདབ། ཡང་སློབ་དཔོན་དེ་ཉིད་དུ་གནས་པ་དང་སློབ་མ་ལྷོ་ནུབ་ཏུ་སོང་ལ་ལྷོའི་ལོགས་ཐིག་གདབ། ཡང་སློབ་དཔོན་གཡས་སྐོར་གྱིས་ནུབ་བྱང་དུ་འདུག །སློབ་མ་སྔར་བཞིན་དེར་གནས་ནས་ནུབ་ཀྱི་ལོགས་ཐིག་གདབ། སློབ་དཔོན་དེ་ཉིད་དུ་འདུག་ལ་སློབ་མ་བྱང་ཤར་དུ་སོང་སྟེ་བྱང་གི་ལོགས་ཐིག་གདབ། སློབ་དཔོན་ཤར་ལྷོ་དང་སློབ་མ་ནུབ་བྱང་དུ་སོང་ལ་མཚམས་ཐིག་དང་པོ་གདབ། སློབ་དཔོན་ལྷོ་ནུབ་དང་སློབ་མ་བྱང་ཤར་དུ་རྒྱབ་འགྲོས་སྤངས་ཏེ་སོང་ལ་མཚམས་ཐིག་གཉིས་པ་གདབ། དེའང་། ཤར་ནུབ་ལྷོ་བྱང་མེ་དབང་ལྡན། །མེ་སྲིན་རླུང་སྲིན་རླུང་དབང་ལྡན། །མེ་རླུང་སྲིན་དབང་ཉིས་སྡེབས་ཀྱི། །སྔ་མ་སློབ་དཔོན་འདུག་ས་ཡིན། །འགྲོ་ཚེ་རྒྱབ་ནས་གཡས་སྐོར་དུ། །ཕྱིན་པས་ཐིག་རྗེས་གཡས་སྐོར་འབྱུང་། །ཞེས་པ་ལྟར་བཏབ་པས་དཀྱིལ་འཁོར་ལམ་གྱིས་བྱུང་བར་བསམས་ལ། སློབ་དཔོན་ཤར་དང་སློབ་མ་ནུབ་ཏུ་གནས་པས་ཐིག་སྐུད་བསྡུ། བཏབ་ཟིན་པ་ན་སློབ་དཔོན་དཀྱིལ་འཁོར་གྱི་ནུབ་ཏུ་སོང་ལ། གཙུག་ཏོར་གྱི་ཕྱག་རྒྱ་སྤྱི་བོར་བཟློག་སྟེ། ཨོཾ་བཛྲ་བེ་གཱ་ཀྲ་མ་ཧོཿ ཞེས་པས་ཡེ་ཐིག་ནམ་མཁའ་ལ་བཏེག་པའི་འོག་ནས་འཛུལ་བར་བསམས་ལ། དཀྱིལ་འཁོར་གྱི་ནང་དུ་ཞུགས་ཏེ། འདི་ནི་ཆོས་དབྱིངས་དག་པ་སྟེ། །ཞེས་སོགས་ཀྱི་ཚིགས་བཅད་དང་། ཙི་ཏྲ་ས་མ་ཡ་སོགས་བརྗོད་ཅིང་། གཡོན་པའི་ཁུ་ཚུར་གྱིས་དང་པོ་དབང་ལྡན་གྱི་རྩིག་པ་ནང་ནས་རིམ་པར་བྲི། དེ་ནས་དབུས་ནས་ཅི་བདེ་བར་བྲི། གོང་གི་བསྒོམ་དོན་གྱི་ཁོག་དང་མཐུན་པར་བྲི། ལྷ་གནས་རྣམས་སུ་ཚོན་སྤུངས་སམ་ཕྱག་མཚན་བྲི་ན་དཀར་པོ་དང་། བུམ་པ་སེར་པོ་ཁ་རྒྱན་བཅས་བྲི། བྲི་ཚར་ནས་ཡེ་ཤེས་ཀྱི་ཐིག་ཕབ་སྟེ་ལས་ཐིག་དཀྱིལ་འཁོར་དང་བཅས་པ་ལ་བསྲེ། ཚོན་གྱི་ལྷག་མ་དང་ཐིག་ལ་ཉེར་སྤྱོད་ལྔས་མཆོད་དོ། །ཨོཾ་ཨཱཿཧཱུྃ་བཛྲ་མུཿ ཞེས་པས་གཤེགས་སུ་གསོལ། །འདི་ལ་སྒོ་ཐམས་ཅད་ཀྱི་རྩ་ཐིག་དབྱིབ་དང་ཚོན་པྲ་བརྟག་པ་སོགས་མ་བཤད་ཀྱང་། སྤྱི་འབྲེལ་ཙམ་ཞིག་བྱ་རུང་ངམ་སྙམ། དཀྱིལ་འཁོར་གྱི་མཐའ་མར་དྲི་བཟང་པོའི་ལྡེ་གུས་ལེགས་པར་བྱུག །མཆོད་གཏོར་སོགས་སྟ་གོན་བཞིན་བཤམ། རྒྱན་དགྲམ། སློབ་དཔོན་གྱིས་རྣམ་རྒྱལ། སློབ་མས་ལས་བུམ་ཐོགས་ལ་སོ་སོའི་སྔགས་བརྗོད་ཅིང་རོལ་མོ་དང་བཅས་པས་བསྐོར་བ་ལན་གསུམ་བྱས་ལ་ཤར་ནས། ལྷ་ལྔའི་སྔགས་ཀྱི་མཐར། ཁྱེད་རྣམས་ཀྱིས་བདག་དང་རྡོ་རྗེ་སློབ་མ་ལ་དབང་བསྐུར་དུ་གསོལ། ཞེས་བརྗོད་ཅིང་ལྷ་གནས་རྣམས་སུ་འབུལ་ཚུལ་བྱས་ལ་ཤར་དུ་གཞག །ལས་བུམ་ལ་རང་སྔགས་ཀྱི་མཐར་རྡོ་རྗེ་སློབ་མ་རྣམས་ཀྱི་བར་ཆད་བསྲུང་དུ་གསོལ། ཞེས་བརྗོད་ཅིང་དབང་ལྡན་དུ་གཞག་པ་ནི་ནུབ་གཉིས་པ་སྟ་གོན་ནོ།། །། ༈ གསུམ་པ་དངོས་གཞི་ལ་ཆོ་ག་ཐམས་ཅད་རས་བྲིས་དང་འདྲ་ཞིང་ཞག་གྲངས་མང་པོ་སྦྲེལ་ཏེ་བྱེད་ན། ཉིན་སྔ་མ་རྣམས་སུ་རྗེས་ཆོག་གི་རྡུལ་ཚོན་གྱི་ལྷ་ལ་བརྟན་བཞུགས་དང་། གཤེགས་གསོལ་གྱི་ཉིན་བརྟན་བཞུགས་ཀྱི་ཚབ་ཏུ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །ཅེས་སོགས་དང་། བཛྲ་མུཿ ཞེས་པས་ཡེ་ཤེས་པ་གཤེགས་སུ་གསོལ། དམ་ཚིག་པ་རང་ལ་བསྡུས་ལ་གནས་གསུམ་བསྲུངས་ཏེ། ཆོས་ཐམས་ཅད་ཀྱི་རང་བཞིན་སྟོང་པ་ཉིད་དུ་དྲན་པའི་སྒོ་ནས་ཨ་ཀཱ་རོའི་སྔགས་བརྗོད་ཅིང་རྡོ་རྗེའི་རྩེས་དབང་ལྡན་གྱི་རྩིག་པ་ནས་རིམ་པས་བསུབས་ལ་རྡུལ་ཚོན་མཐའ་ནས་དབུས་སུ་བསྡུས་ཏེ་ཟ་མ་ཏོག་ལ་སོགས་པར་སྤྱན་དྲང་། དྲི་བཟང་གི་ཆུས་ཐིག་རྗེས་མི་མངོན་པར་བྱ། ཏིང་ངེ་འཛིན་གྱིས་ཕུར་བུ་བཏབ་བ་རུ་རུ་སྥུ་རུ་སོགས་ཀྱིས་བཏོན་པར་བསམ། བཀྲ་ཤིས་དང་རོལ་མོ་སྣ་ཚོགས་བྱ་ཞིང་ཕྱོགས་ཀུན་ཏུ་མེ་ཏོག་སིལ་མས་གཏོར་ཏེ་དཀར་གསུམ་གྱི་དགའ་སྟོན་རྒྱ་ཆེན་པོ་དང་བསྔོ་བ་སྨོན་ལམ་ལ་སོགས་པ་བྱའོ།། །། ༈ ས་ཆོག་དང་ཐིག་ཚོན་གྱི་བྱ་བ་འདི་རྣམས་རང་རང་གི་སྒོས་ཆོས་ཕྲ་མོ་བསྒྱུར་བ་ཙམ་མ་གཏོགས་བྱ་སྤྱོད་ཀྱི་དཀྱིལ་འཁོར་གང་ལའང་སྦྱར་དུ་རུང་ངོ་། །དེ་རྣམས་ཀྱིས་རྡུལ་ཚོན་ལ་བརྟེན་པའི་ཁྱད་ཆོས་རྣམས་བཤད་ཟིན་ཏོ། །འདིའི་སྐབས་སུ་བདག་བསྐྱེད་ཀྱི་ཡེ་ཤེས་པ་རང་ཉིད་ལ་གཞུག་པ་དང་། དབང་ལྷ་སྤྱན་དྲང་བ་དང་། དབང་ལྷ་ལ་རིགས་ལྔའི་ཐ་སྙད་སོགས་སྤྱོད་རྒྱུད་རང་གི་ཆོས་སྐད་ལ་མི་འབྱུང་ཡང་། རྒྱུད་འདི་རྣལ་འབྱོར་གྱི་རྒྱུད་དང་ཆ་མཐུན་པ་ཙམ་བཞེད་པས་དེའི་འགྲེས་ཡིན་ནམ་སྙམ། སྤྱིར་སྤྱོད་རྒྱུད་ཀྱི་དབང་གི་བབ་ལ་རྣམ་སྣང་མངོན་བྱང་ལས་ཆུ་དབང་དང་། ཐུར་མ་དང་། མེ་ལོང་དང་། ཆོས་བཤད་པའི་རྗེས་གནང་ཙམ་ཞིག་ལས་མ་གསུངས་ཤིང་། ཡེ་ཤེས་ཐིག་ལེའི་ལུང་བཞིན་ཕྱག་རྡོར་དབང་བསྐུར་བའི་རྒྱུད་ནས་བསྟན་པའི་ཆུ་ཅོད་པན་རྡོ་རྗེ་དྲིལ་བུ་མིང་གི་དབང་སྟེ་ལྔ་པོས་ཁ་བསྐང་། དམ་ཚིག་བསྒོ་བ་དང་སྔགས་ཀྱི་བཟླས་ལུང་ཙམ་ཞིག་སྦྱིན་པ་༧བླ་མ་རྡོ་རྗེ་འཆང་ཆེན་པོའི་སྤྱོད་རྒྱུད་སྤྱིའི་རྣམ་གཞག་ལས་གསུངས། ཡིག་ཆ་འགའ་ཞིག་ལས་མདའ་གཞུ་སོགས་ཀྱི་རྗེས་གནང་བླ་མེད་སོགས་ལྟར་བྱེད་པ་ལྟ་བུ་ཞིག་བཤད་པ་ནི་བརྟག་པ་བྱ་བའི་གནས་སུ་འདུག་གོ །སླར་སྨྲས་པ། དཔའ་བོ་གཅིག་གྲུབ་རྒྱུད་ཀྱི་བརྗོད་བྱའི་གཙོ། །འཕགས་ཡུལ་མཁས་པའི་མཚུངས་མེད་བློ་གྲོས་ཀྱིས། །བཀྲལ་བའི་ལུགས་བཟང་རྗེས་ཞུགས་འཇམ་དབྱངས་ཀྱི། །དབང་ཆོག་ཡིད་ཀྱི་མུན་སེལ་འདི་བསྟར་བའི། །དགེ་བས་བདག་དང་མ་གྱུར་འགྲོ་བ་ཀུན། །གཉིས་འཛིན་མུན་པ་འཐིབས་པོ་ལས་གྲོལ་ཞིང་། །གསུང་རབ་དོན་ལ་དཔྱོད་པའི་བློ་གྲོས་འཕེལ། །མཐར་ཐུག་འཇམ་དཔལ་རྡོ་རྗེ་མངོན་གྱུར་ཤོག །ཅེས་འཇམ་དབྱངས་ཨ་ར་པ་ཙ་ན་ལྷ་ལྔའི་དཀྱིལ་འཁོར་དུ་དབང་བསྐུར་བའི་ཆོ་ག་བཀླགས་ཆོག་ཡིད་ཀྱི་མུན་སེལ་ཞེས་བྱ་བ་འདིའང་རྗེ་བཙུན་རྡོ་རྗེ་འཆང་ཆེན་པོ་གྲགས་པ་རྒྱལ་མཚན་དང་། གུ་གེ་པཎ་ཆེན་དང་། བྲང་ཏི་པཎ་ཆེན་ནམ་མཁའ་དཔལ་བཟང་། འཇམ་མགོན་སངས་རྒྱས་ཕུན་ཚོགས་རྣམས་ཀྱིས་མཛད་པ་མང་དུ་བཞུགས་ཤིང་བློ་གསལ་ཞིང་བརྩོན་འགྲུས་ཅན་དག་ལ་ཡིག་ཆ་དེ་དག་མཆོག་ཏུ་གྱུར་ཀྱང་། བློ་གྲོས་དང་དོན་གཉེར་དམན་པ་དག་གིས་དཔེ་ཚོགས་མང་པོ་མི་འཛོམ་ཞིང་གུང་བསྒྲིགས་ཀྱི་ངལ་བ་སྤང་བའི་ཕྱིར་དང་། མཁས་རློམ་ཕལ་ཆེར་སློབ་དཔོན་ལ་མ་བརྟེན་པར་རང་དགར་འཇུག་ཅིང་གྱ་ཚོམ་དུ་སྨྲ་བ་དག་གིས་རྡོ་རྗེ་ཐེག་པའི་ལམ་གྱི་རྩ་བ་ཉིད་མ་རུངས་པ་བྱས་དོགས་ནས་མ་བཟོད་ཅིང་། བསྟན་ཕན་གྱི་ལྷག་བསམ་དག་པས་ཀུན་ནས་བསླངས་ཏེ། གོང་དུ་སྨོས་པའི་ཡིག་ཆ་དེ་དག་ལ་གཞིར་བྱས། གཞན་ཡང་བླ་མ་རྡོ་རྗེ་འཆང་ཀུན་དགའ་བཟང་པོས་མཛད་པའི་བྱ་སྤྱོད་ཀྱི་རྒྱུད་སྡེའི་རྣམ་གཞག་གཉིས་དང་། རིགས་གསུམ་སྤྱི་དབང་གི་ཡིག་ཆ་རྗེ་བཙུན་ཆེན་པོ་དང་མངའ་རིའི་རབ་འབྱམས་པ་ཚུལ་ཁྲིམས་འོད་ཟེར་དང་། ཐར་རྩེ་པཎ་ཆེན་གྱིས་མཛད་པ་རྣམས་ལའང་གཏུགས་ཤིང་རྗེ་བླ་མའི་ཕྱག་ལེན་གྱིས་བརྒྱན་ནས་ཐར་རྩེ་རྡོ་རྗེ་འཆང་བྱམས་པ་ཀུན་དགའ་བསྟན་འཛིན་བཀྲ་ཤིས་གྲགས་པའི་རྒྱལ་མཚན་དཔལ་བཟང་པོ་དང་། མཁྱེན་རབ་དབང་ཕྱུག་མཁན་ཆེན་དཔལ་ལྡན་དོན་གྲུབ་བསྟན་པའི་རྒྱལ་མཚན་དཔལ་བཟང་པོ་ལ་སོགས་པ་ཡོངས་འཛིན་དམ་པ་དུ་མས་རྗེས་སུ་བཟུང་བའི་རྒྱལ་ཁམས་མྱུལ་བའི་སྤྲང་བན་ངག་དབང་ལེགས་གྲུབ་ཀྱིས་བྲིས་ཤིང་དག་པར་བགྱིས་པའི་དགེ་བས་སེམས་ཅན་ཐམས་ཅད་མ་རིག་པའི་གཡུལ་ལས་རྒྱལ་ཞིང་། སེམས་ཉིད་མཐའ་བྲལ་གྱི་ཡེ་ཤེས་ངེས་དོན་གྱི་འཇམ་དཔལ་མངོན་སུམ་དུ་རྟོགས་